Be to, Tarnybos nuostatų 65 straipsnio 3 dalyje nustatyta, kad šios sumos (nurodytos 65 straipsnio 1 dalies antroje pastraipoje) suprantamos kaip sumos, kurių tikroji vertė tam tikru laiko momentu turi būti atnaujinta netaikant kito teisės akto.

Tarnybos nuostatų 65 straipsnio 1 dalies antroje pastraipoje nustatyta, kad, remiantis XI priedu, tam tikros juose nurodytos sumos, kuriomis išreikšti baziniai darbo užmokesčiai, įvairios išmokos ir koeficientai kasmet atnaujinami. Per dvi savaites nuo tokio atnaujinimo dienos atnaujintas sumas Komisija informavimo tikslais paskelbia ES oficialiojo leidinio C serijoje.

Be to, remdamiesi Tarnybos nuostatų 65 straipsnio 4 dalimi, Taryba ir Europos Parlamentas taip pat susitarė 2013 ir 2014 m. neatnaujinti Belgijoje ir Liuksemburge dirbančių ES darbuotojų atlyginimų ir pensijų. Laikantis bendro požiūrio į ES institucijų ginčų dėl 2011 ir 2012 m. atlyginimų ir pensijų koregavimo sprendimą, dar buvo susitarta 2011 ir 2012 m. šiek tiek pakoreguoti darbo užmokestį ir pensijas (atitinkamai 0 ir 0,8 proc.).

2020 m. vasario 1 d. Jungtinė Karalystė išstojo iš ES ir dabar yra trečioji šalis. Susitarimu dėl išstojimo nustatytas pereinamasis laikotarpis baigėsi 2020 m. gruodžio 31 d. Todėl, apskaičiuojant specifinį rodiklį, JK nebeįtraukiama į pagal XI priedo 1 straipsnio 4 dalį sudaromą pagrindinę valstybių narių imtį (likusi dešimties valstybių narių imtis ir toliau sudaro ne mažiau kaip 75 proc. likusių ES 27 šalių bendrojo vidaus produkto).

Pagal jungtinį indeksą nustatomi ES pareigūnų pragyvenimo išlaidų Belgijoje ir Liuksemburge pokyčiai. Jie vertinami atsižvelgiant į darbuotojų pasiskirstymą abiejose valstybėse narėse. Eurostatas šį indeksą apskaičiuoja remdamasis Belgijos ir Liuksemburgo valdžios institucijų pateikta informacija apie kainas ir ES institucijų vidaus duomenų bazių informacija apie darbuotojų skaičių.

Be to, Tarnybos nuostatų XI priedo 10 straipsnyje įtvirtinta nuosaikumo išlyga, t. y. reikalavimas, kad specifinio rodiklio vertės viršutinė riba būtų +2 proc., o apatinė riba – −2 proc. Jei specifinio rodiklio vertė šią ribą viršija, metiniam atnaujinimui apskaičiuoti taikoma ribinė vertė. Tokiu atveju riba taikoma nuo liepos 1 d., o atlikus metinį atnaujinimą gauta liekana – nuo kitų metų balandžio 1 d.

Tarnybos nuostatų XI priedo 11 straipsnyje nustatyta išimties išlyga, taikytina Komisijos prognozuojamo Sąjungos realiojo bendrojo vidaus produkto (BVP) sumažėjimo atveju. Pagal Tarnybos nuostatų XI priedo 11 straipsnį, išimties išlyga taikoma tuo atveju, kai specifinio rodiklio vertė yra teigiama, bet einamųjų metų Sąjungos BVP yra sumažėjęs. Tokiu atveju, priklausomai nuo ES BVP sumažėjimo masto, metiniam atnaujinimui apskaičiuoti taikomas visas specifinis rodiklis arba jo dalis, o liekana taikoma nuo kitų metų vėlesnės datos arba kai bendras Sąjungos BVP padidėjimas, vertintas nuo metų, kuriais išimties išlyga taikyta, tampa teigiamas.

Galiausiai, pagal Tarnybos nuostatų XI priedo 8 straipsnį, kai išvestiniais indeksais vertinamos pragyvenimo išlaidos konkrečioje darbo vietoje padidėjo daugiau kaip 6 ar 10 proc., tarpinis arba metinis atnaujinimas įsigalioja tą dieną, kuri yra ankstesnė nei numatytoji įgyvendinimo data (t. y. anksčiau nei liepos 1 d. metinio atnaujinimo atveju ir anksčiau nei sausio 1 d. tarpinio atnaujinimo atveju). Tokiais atvejais, atsižvelgiant į pragyvenimo išlaidų padidėjimo mastą, tarpinis atnaujinimas įsigalioja lapkričio 1 arba 16 d., o metinis atnaujinimas – gegužės 1 arba 16 d.

3.2.ES dirbančių ES pareigūnų ir kitų tarnautojų atlyginimams ir pensijoms taikomų korekcinių koeficientų atnaujinimas (Tarnybos nuostatų 64 straipsnio antra pastraipa)

Pagal Tarnybos nuostatų 64 straipsnį, eurais nurodytam pareigūno atlyginimui taikomas korekcinis koeficientas, kuris yra didesnis kaip 100 proc., mažesnis kaip 100 proc. arba lygus 100 proc., priklausomai nuo gyvenimo sąlygų įvairiose darbo vietose. Belgijoje ir Liuksemburge korekcinis koeficientas netaikomas, nes tose darbo vietose yra daugumos institucijų pagrindinės ir istorinės būstinės, todėl jos svarbios kaip referencinės vietos.

Be to, remiantis XI priedu, korekciniai koeficientai nustatomi arba panaikinami ir kasmet atnaujinami. Atnaujinant koeficientus visos vertės laikomos orientacinėmis. Per dvi savaites nuo tokio atnaujinimo dienos atnaujintas vertes Komisija informavimo tikslais paskelbia ES oficialiojo leidinio C serijoje.

Pagal Tarnybos nuostatų XI priedo 8 straipsnį, vietose, kuriose didelis pragyvenimo išlaidų augimas (vertinant pagal išvestinių indeksų kitimą), korekcinis koeficientas įsigalioja iki sausio 1 d., jei atliekamas tarpinis atnaujinimas, arba liepos 1 d., jeigu atliekamas kasmetinis atnaujinimas. Jei atliekant metinį atnaujinimą nustatoma, kad vertinant pagal išvestinius indeksus pragyvenimo išlaidos padidėjo daugiau kaip 6 proc., metinis atnaujinimas įsigalioja ne liepos 1 d., o gegužės 16 d., o jei vertinant pagal išvestinius indeksus pragyvenimo išlaidos padidėjo daugiau kaip 10 proc. – gegužės 1 d.

Jei atliekant tarpinį atnaujinimą nustatoma, kad vertinant pagal išvestinius indeksus pragyvenimo išlaidos padidėjo daugiau kaip 6 proc., tarpinis atnaujinimas įsigalioja ne sausio 1 d., o lapkričio 16 d., o jei vertinant pagal išvestinius indeksus pragyvenimo išlaidos padidėjo daugiau kaip 10 proc. – lapkričio 1 d.

Remiantis Tarnybos nuostatų XI priedo 3 straipsniu, atlyginimams ir pensijoms taikytini atnaujinti korekciniai koeficientai nustatomi remiantis XI priedo 1 straipsnyje nurodytų atitinkamų ekonominių paritetų ir Tarnybos nuostatų 63 straipsnyje atitinkamoms šalims nustatytų valiutos kursų tarpusavio santykiu.

Atlyginimams taikomais ekonominiais paritetais nustatoma, kiek atlyginimų, mokamų atskaitos miestu laikomame Briuselyje, perkamoji galia yra lygiavertė kitose šalyse esančiose darbo vietose mokamų atlyginimų perkamajai galiai, išskyrus Liuksemburgą, kuriam korekcinis koeficientas netaikomas. Eurostatas šiuos paritetus apskaičiuoja suderinęs su valstybių narių nacionalinėmis statistikos įstaigomis.

Remiantis pensijoms taikomais ekonominiais paritetais nustatoma, kiek pensijų, mokamų atskaitos šalimi laikomoje Belgijoje, perkamoji galia yra lygiavertė kitose gyvenamosios vietos šalyse mokamų pensijų perkamajai galiai. Eurostatas šiuos paritetus apskaičiuoja suderinęs su nacionalinėmis statistikos įstaigomis. Pagal Tarnybos nuostatų XIII priedo 20 straipsnį korekciniai koeficientai taikomi tik tai pensijų daliai, kuri atitinka iki 2004 m. gegužės 1 d. įgytas pensijų teises. Mažiausias pensijoms taikomas korekcinis koeficientas yra 100.

Pagal Tarnybos nuostatų VII priedo 17 straipsnio 3 dalį tam tikriems pareigūnų ir kitų tarnautojų pervedimams taikomi konkretūs korekciniai koeficientai.

3.3.Trečiosiose šalyse dirbančių ES pareigūnų, laikinųjų darbuotojų ir sutartininkų atlyginimams taikomų korekcinių koeficientų atnaujinimas (Tarnybos nuostatų X priedo 13 straipsnio 1 dalis)

Tarnybos nuostatų X priedo 11, 12 ir 13 straipsniuose išdėstytos nuostatos dėl atlyginimų mokėjimo trečiosiose šalyse dirbantiems pareigūnams ir kitiems tarnautojams. Atlyginimas ES mokamas eurais ir jam taikomas Belgijoje dirbančių pareigūnų atlyginimams taikytinas korekcinis koeficientas, tačiau pareigūno pageidavimu visas atlyginimas ar jo dalis gali būti mokamas (-a) tos šalies, kurioje jis dirba, valiuta. Tokiu atveju atlyginimui taikomas šiai darbo vietos šaliai nustatytas korekcinis koeficientas ir jis konvertuojamas pagal atitinkamą valiutos kursą.

Siekiant kuo geriau užtikrinti, kad Sąjungos pareigūnų, laikinųjų darbuotojų ir sutartininkų perkamoji galia būtų lygiavertė, nepriklausomai nuo jų darbo vietos, vieną kartą per metus korekciniai koeficientai atnaujinami pagal Tarnybos nuostatų XI priede išdėstytas taisykles. Atnaujinant korekcinius koeficientus visos vertės laikomos orientacinėmis. Per dvi savaites nuo tokio atnaujinimo dienos atnaujintas vertes Komisija informavimo tikslais paskelbia ES oficialiojo leidinio C serijoje.

Siekdamas nustatyti, kad Briuselyje mokamo atlyginimo perkamoji galia būtų lygiavertė kitose trečiosiose darbo vietos šalyse mokamo atlyginimo perkamajai galiai, Eurostatas apskaičiuoja ekonominius paritetus. Korekcinis koeficientas – tai dydis, gautas ekonominio pariteto vertę padalijus iš valiutos kurso. Taikomi valiutos kursai nustatomi pagal ES bendrojo biudžeto vykdymo taisykles ir atitinka korekcinių koeficientų taikymo datą.

3.4.Tarpinis ES dirbančių ES pareigūnų ir kitų tarnautojų atlyginimų ir pensijų atnaujinimas (Tarnybos nuostatų 65 straipsnio 2 dalis)

65 straipsnio 2 dalyje nustatyta, kad, remiantis XI priedu, iš esmės pakitus pragyvenimo išlaidoms, 65 straipsnio 1 dalyje nurodytos sumos ir 64 straipsnyje nurodyti korekciniai koeficientai atnaujinami. Per dvi savaites nuo tokio atnaujinimo dienos atnaujintas sumas ir korekcinius koeficientus Komisija informavimo tikslais paskelbia ES oficialiojo leidinio C serijoje.